Η παρούσα οδηγία καθορίζει ελάχιστο κατάλογο απαγορευμένων αθέμιτων εμπορικών πρακτικών στις σχέσεις μεταξύ αγοραστών και προμηθευτών στην αλυσίδα εφοδιασμού γεωργικών προϊόντων και τροφίμων. Αποσκοπεί στον τερματισμό της εκμετάλλευσης των μικρομεσαίων επιχειρήσεων από τις μεγαλύτερες επιχειρήσεις, λόγω της πιο ασθενούς διαπραγματευτικής θέσης των πρώτων, καθώς και την αποφυγή της μετακύλισης του κόστους των εν λόγω πρακτικών στους πρωτογενείς παραγωγούς. Οι κανόνες προστατεύουν μικρές και μεσαίες επιχειρήσεις, καθώς και μεγαλύτερους προμηθευτές με ετήσιο κύκλο εργασιών που δεν υπερβαίνει τα 350 εκατομμύρια ευρώ. Η προστασία εξαρτάται από το σχετικό μέγεθος του προμηθευτή και του αγοραστή όσον αφορά τον ετήσιο κύκλο εργασιών. Αυτοί οι προμηθευτές χωρίζονται σε 5 υποκατηγορίες ανά κύκλο εργασιών: έως 2 εκατομμύρια ευρώ· 2 έως 10 εκατομμύρια ευρώ· 10 έως 50 εκατομμύρια ευρώ· 50 έως 150 εκατομμύρια ευρώ και 150 έως 350 εκατομμύρια ευρώ. Απαγόρευση αθέμιτων εμπορικών πρακτικών Η οδηγία απαγορεύει τις ακόλουθες αθέμιτες εμπορικές πρακτικές σε οποιαδήποτε περίπτωση: πληρωμή που πραγματοποιείται μετά την παρέλευση 30 ημερών για αλλοιώσιμα γεωργικά προϊόντα και τρόφιμα· πληρωμή που πραγματοποιείται μετά την παρέλευση 60 ημερών για άλλα γεωργικά προϊόντα και τρόφιμα· ακυρώσεις παραγγελιών αλλοιώσιμων γεωργικών προϊόντων και τροφίμων με σύντομη ειδοποίηση· μονομερείς τροποποιήσεις στους όρους της σύμβασης προμήθειας από τον αγοραστή· πληρωμές τις οποίες απαιτεί ο αγοραστής και οι οποίες δεν σχετίζονται με την πώληση γεωργικών προϊόντων και τροφίμων· πληρωμές τις οποίες απαιτεί ο αγοραστής για την επιδείνωση ή την απώλεια γεωργικών προϊόντων και τροφίμων, όταν η εν λόγω επιδείνωση ή απώλεια δεν προκλήθηκε από αμέλεια ή από σφάλμα του προμηθευτή· άρνηση του αγοραστή να επιβεβαιώσει γραπτώς τους όρους συμφωνίας προμήθειας, παρά την απαίτηση του προμηθευτή· αθέμιτη χρήση των εμπορικών μυστικών του προμηθευτή από τον αγοραστή· πράξεις εμπορικών αντιποίνων από τον αγοραστή κατά του προμηθευτή, εάν ο προμηθευτής ασκεί τα συμβατικά ή νομικά του δικαιώματα· μετακύλιση του κόστους εξέτασης καταγγελιών πελατών σχετικά με προϊόντα του προμηθευτή, παρά την απουσία αμέλειας ή σφάλματος του προμηθευτή. Η οδηγία απαγορεύει τις ακόλουθες αθέμιτες εμπορικές πρακτικές, εκτός αν έχουν συμφωνηθεί προηγουμένως από τον προμηθευτή και τον αγοραστή με σαφείς και αδιαμφισβήτητους όρους: ο αγοραστής επιστρέφει στον προμηθευτή γεωργικά προϊόντα και τρόφιμα που δεν πωλήθηκαν, χωρίς να πληρώνει για τα εν λόγω προϊόντα ή για τη διάθεση των προϊόντων αυτών ή και για τα δύο· ο προμηθευτής χρεώνεται πληρωμή ως προϋπόθεση για να αποθεματοποιήσει, να εκθέσει ή να προσθέσει στους καταλόγους γεωργικά προϊόντα και τρόφιμα ή να διαθέσει τα προϊόντα αυτά στην αγορά· ο αγοραστής απαιτεί από τον προμηθευτή να βαρύνεται με το κόστος εκπτώσεων σε γεωργικά προϊόντα και τρόφιμα που πωλούνται από τον αγοραστή ως μέρος προώθησης· ο αγοραστής απαιτεί από τον προμηθευτή να πληρώσει για τη διαφήμιση ή την εμπορία από τον αγοραστή γεωργικών προϊόντων και τροφίμων· ο αγοραστής χρεώνει τον προμηθευτή για το προσωπικό που είναι επιφορτισμένο με τη διαρρύθμιση των χώρων που χρησιμοποιούνται για την πώληση των προϊόντων του προμηθευτή. Καταγγελίες και εμπιστευτικότητα Οι χώρες της ΕΕ ορίζουν εθνικές αρχές επιβολής. Οι προμηθευτές δύνανται να υποβάλλουν καταγγελίες στην αρχή επιβολής της χώρας τους ή στην αρχή επιβολής της χώρας του αγοραστή για τον οποίο υπάρχουν υπόνοιες ότι έχει επιδοθεί σε αθέμιτη εμπορική πρακτική. Αν της ζητηθεί, η αρχή επιβολής πρέπει να λάβει τα απαραίτητα μέτρα για την προστασία της ταυτότητας του καταγγέλλοντος και κάθε άλλης πληροφορίας που θεωρείται επιζήμια για τα συμφέροντά του καταγγέλλοντος ή των προμηθευτών. Εξουσίες των αρμόδιων αρχών Οι αρχές επιβολής πρέπει να διαθέτουν την εξουσία και την εμπειρογνωμοσύνη για τις εξής ενέργειες: να κινούν και να διεξάγουν έρευνες· να απαιτούν πληροφορίες από τους αγοραστές και τους προμηθευτές· να διενεργούν αιφνιδιαστικές επιτόπιες επιθεωρήσεις· να διατάσσουν τον τερματισμό μιας απαγορευμένης πρακτικής, κατά περίπτωση· να επιβάλλουν ή να κινούν διαδικασία για την επιβολή προστίμων και άλλων κυρώσεων, καθώς και προσωρινών μέτρων, στην επιχείρηση που πραγματοποίησε την παράβαση· να δημοσιεύουν αποφάσεις. Οι χώρες της ΕΕ μπορούν να προωθούν αποτελεσματικούς, εναλλακτικούς και εθελοντικούς μηχανισμούς επίλυσης διαφορών. Οι χώρες τις ΕΕ πρέπει να διασφαλίζουν ότι οι αρχές επιβολής συνεργάζονται αποτελεσματικά μεταξύ τους και με την Επιτροπή, καθώς και ότι παρέχουν αμοιβαία συνδρομή σε υποθέσεις με διασυνοριακή διάσταση. Η Ευρωπαϊκή Επιτροπή επικουρείται από την επιτροπή για την κοινή οργάνωση των γεωργικών αγορών, η οποία έχει συσταθεί βάσει του κανονισμού (ΕΕ) αριθ. 1308/2013 (ανατρέξτε στη σύνοψη Κοινή οργάνωση γεωργικών αγορών στην ΕΕ).